PTT เผยซ่อมบำรุงแหล่งผลิตก๊าซฯ ในพม่าเสร็จแล้ว เตรียมจ่ายก๊าซเข้าระบบวันนี้
PTT เผยแหล่งผลิตก๊าซฯ ในพม่าที่มีการปรับปรุงตั้งแต่วันที่ 10-19 เม.ย. ได้ดำเนินการซ่อมบำรุงเสร็จแล้ว สามารถจ่ายก๊าซเข้าระบบได้ในวันนี้
20 เม.ย. 2558

นายชาครีย์ บูรณกานนท์ รองกรรมการผู้จัดการใหญ่ก๊าซธรรมชาติ บริษัท ปตท. จำกัด (มหาชน) หรือ PTT เปิดเผยว่า ในวันนี้ผู้ผลิตก๊าซธรรมชาติแหล่งก๊าซฯ ยาดานา และแหล่งก๊าซฯ เยตากุน ในสหภาพเมียนม่าร์ ได้ดำเนินการซ่อมบำรุงอุปกรณ์สำเร็จด้วยดีเป็นไปตามแผนที่วางไว้ พร้อมจ่ายก๊าซฯ ให้ประเทศไทยเร็วกว่าแผนประมาณ 6 ชั่วโมง
โดยปตท. ได้เริ่มรับก๊าซฯ เข้าสู่ระบบเมื่อเวลา 03.25 น. ทำให้โรงไฟฟ้าฝั่งตะวันตกสามารถทยอยรับก๊าซฯ เพื่อใช้ในการผลิตกระแสไฟฟ้าได้ตั้งแต่เวลา 04.00 น. และคาดว่าโรงไฟฟ้าจะรับก๊าซฯ ได้ครบทุกแห่งในเวลา 16.00 น. ต่อไป ขอขอบคุณในความสนับสนุนของทุกฝ่ายที่เกี่ยวข้อง ทำให้ภารกิจลุล่วงสมบูรณ์ ไม่เกิดผลกระทบใดๆ ต่อผู้ใช้ก๊าซฯ ทั้งภาคครัวเรือนและอุตสาหกรรม
ทั้งนี้การซ่อมบำรุงประจำปีของแหล่งก๊าซฯ 2 แห่งในสหภาพเมียนม่าร์ มีระยะเวลา 10 วัน คือ ตั้งแต่วันที่ 10-19 เมษายน ที่ผ่านมา ส่งผลให้ปริมาณก๊าซฯ ขาดจากระบบรวม 1,200 ล้านลูกบาศก์ฟุตต่อวัน ปตท. จึงได้ประสานการจัดหาเชื้อเพลิงสำรองสำหรับโรงไฟฟ้าฝั่งตะวันตกไว้ล่วงหน้า โดยมีปริมาณการใช้น้ำมันเตาสะสมทั้งหมดอยู่ที่ 61 ล้านลิตร (จากปริมาณสำรอง 144 ล้านลิตร) และการใช้น้ำมันดีเซลอยู่ที่ 10 ล้านลิตร (จากปริมาณสำรอง 100 ล้านลิตร) ในส่วนของเอ็นจีวีนั้น มีการจัดส่งก๊าซฯ ให้กับสถานีบริการเอ็นจีวีตามแผนได้อย่างพอเพียงตลอดการซ่อมบำรุง
โดยปริมาณสำรองที่คงเหลืออยู่จะสามารถใช้เป็นเชื้อเพลิงทดแทนก๊าซธรรมชาติที่จะขาดจากระบบประมาณ 430 ล้านลูกบาศก์ฟุตต่อวัน ในช่วงที่มีการซ่อมบำรุงแหล่งก๊าซฯ ซอติก้า ระหว่างวันที่ 20-27 เมษายน ศกนี้ ได้ทันที โดย ปตท. จะมีการติดตามความก้าวหน้าของการซ่อมบำรุงกับผู้ผลิตตลอดระยะเวลาซ่อมบำรุง เชื่อว่าจะไม่มีผลกระทบต่อผู้ใช้ก๊าซฯ เช่นกัน
 